## La donació d’òrgans s’ha incrementat un 9 % a la Comunitat Valenciana entre gener i maig

*** S’han fet 132 donacions i 294 trasplantaments d’òrgans en cinc mesos, és a dir, quasi dos trasplantaments diaris, i els hospitals que han registrat més donacions d’òrgans han sigut el General de València, el General de Castelló i La Fe de València
* El coordinador autonòmic de Trasplantaments destaca l’increment d’un 24 % de la donació en asistòlia i l’augment d’un 30 % en trasplantament renal, un 19 % en trasplantament hepàtic, un 81 % el trasplantament pulmonar i un 43 % el trasplantament cardíac
* El Dia Nacional del Donant d’Òrgans i Teixits se celebra cada primer dimecres de juny**

L’activitat de donació i trasplantament d’òrgans duta a terme pels equips de coordinació de trasplantaments hospitalaris de la Comunitat Valenciana s’ha incrementat un 9 % i un 34 %, respectivament, entre gener i maig d’enguany, davant del mateix període de 2023.

D’esta manera, en els primers cinc mesos de 2024 s’han fet 132 donacions (11 donacions més) i 294 trasplantaments d’òrgans (75 trasplantaments més que en 2023, any en què es van fer 219 trasplantaments), la qual cosa suposa prop de dos trasplantaments al dia.

Estes dades han sigut oferides amb motiu de la celebració del Dia Nacional del Donant d’Òrgans i Teixits, que se celebra cada primer dimecres de juny.

El coordinador autonòmic de Trasplantaments, Rafael Badenes, ha destacat l’increment d’un 24 % de la donació en asistòlia, amb catorze donacions més (72 davant de 58) respecte a 2023. “Estes dades continuen reforçant i, ja ho podem confirmar, que han consolidat la donació en asistòlia o de pacients amb parada cardiorespiratòria controlada a la Comunitat Valenciana, després de la implantació de l’equip d’ECMO mòbil, que és el sistema de suport vital extracorpori que permet dur a terme este tipus de donació”, ha ressaltat Badenes.

D’altra banda, Rafael Badenes ha assenyalat que “tant la donació d’òrgans de pacients amb mort cerebral o encefàlica com de donant viu es mantenen similars a les de 2023”.

“Per això – ha continuat Badenes -, hem d’agrair la gran generositat de les famílies valencianes que, amb la seua actitud, de manera voluntària i altruista, contribuïxen al fet que altres persones tinguen l’oportunitat de continuar vivint. Menció especial mereixen els equips de coordinació de trasplantaments i equips trasplantadors, que fan possible estes xifres d’excel·lència”.

**Per tipus d’òrgan i hospital**

Dels 294 trasplantaments fets en estos cinc mesos, destaca l’increment d’un 30 % en trasplantament renal (159 davant de 122 en 2023), un 19 % en trasplantament hepàtic (62 davant de 52), un 81 % el trasplantament pulmonar (49 davant de 27) i un 43 % el trasplantament cardíac (23 davant de 16). Quant al pàncrees, només s’ha fet un trasplantament perquè no hi havia pacients en llista d’espera.

El coordinador autonòmic de Trasplantaments ha qualificat estes xifres com a “històriques i de rècord en la nostra comunitat i ha reiterat la solidaritat ciutadana, un sistema sanitari amb una extraordinària implicació i una professionalitat que ens permeten ser la regió del món amb més de cinc milions d’habitants amb les millors xifres mundials de donació i trasplantament”.

Per hospitals, del total de trasplantaments d’òrgans realitzats de gener a maig, l’Hospital Universitari i Politècnic La Fe ha fet 175 (48 trasplantaments més que en 2023): 55 trasplantaments renals (4 dels quals infantils), 49 pulmonars, 47 hepàtics (4 dels quals infantils), 23 cardíacs (2 dels quals infantils) i 1 de pàncrees. Per la seua part, l’Hospital General Doctor Balmis d’Alacant ha fet 41 trasplantaments (1 més que l’any passat): 26 renals i 15 hepàtics.

Quant a la resta de trasplantaments renals, l’Hospital Doctor Peset ha fet 25 (1 més), l’Hospital General de Castelló 21 (15 més), l’Hospital Clínic de València 20 (13 més) i l’Hospital General d’Elx 12.

Finalment, els hospitals que han registrat més donacions d’òrgans han sigut el General de València, el General de Castelló i La Fe de València, tots amb 23 extraccions d’òrgans en estos cinc mesos.

Fecha: 05/06/2024